Από την έντυπη έκδοση

Του Σταμάτη Ζησίμου

zstam@naftemporiki.gr

Τις 25 έφτασαν οι άδειες για την εγκατάσταση Μονάδων Καλλιέργειας και Επεξεργασίας Τελικών Προϊόντων Φαρμακευτικής Κάνναβης, που ενέκριναν μόλις σε ενάμιση μήνα οι αρμόδιες υπηρεσίες της Γενικής Γραμματείας Βιομηχανίας του υπουργείου Οικονομίας και Ανάπτυξης. Οι άδειες αυτές θα κινητοποιήσουν επενδύσεις της τάξεως των 360 εκατ. ευρώ και υπολογίζεται ότι θα δημιουργηθούν σχεδόν 2.250 νέες θέσεις εργασίας.

Σύμφωνα με τα στοιχεία της Γενικής Γραμματείας Βιομηχανίας, έως αυτή τη στιγμή έχουν δημοσιευθεί στο ΦΕΚ 14 άδειες, ενώ άλλες 11 επενδύσεις έχουν ήδη εγκριθεί και έχουν αποσταλεί στο Εθνικό Τυπογραφείο ώστε να δημοσιευθούν στην Εφημερίδα της Κυβερνήσεως εντός των επόμενων ημερών.

Οι 14 φάκελοι που έχουν αδειοδοτηθεί και έχουν λάβει ΦΕΚ αφορούν συνολικές εκτάσεις 649,916 στρεμμάτων, επενδύσεις ύψους 179.700.468 ευρώ και προβλέπουν τη δημιουργία 1.067 θέσεων εργασίας. Αντίστοιχα οι υπόλοιπες 11 εγκρίσεις που βρίσκονται στο Εθνικό Τυπογραφείο αφορούν συνολικές εκτάσεις 466,025 στρεμμάτων, επενδύσεις ύψους 179.400.00 ευρώ και 1.180 θέσεις εργασίας.

Αθροίζοντας το σύνολο των 25 αδειών που έχουν χορηγηθεί από τη Γενική Γραμματεία Βιομηχανίας προκύπτει ότι οι δεσμευμένες εκτάσεις για την εγκατάσταση Μονάδων Καλλιέργειας και Επεξεργασίας Τελικών Προϊόντων Φαρμακευτικής Κάνναβης ανέρχονται σε 1.107,941 στρέμματα, οι επενδύσεις σε 359,1 εκατ. ευρώ και οι θέσεις εργασίας σε 2.247.

Πέραν αυτών, σε προχωρημένο στάδιο βρίσκεται και η αξιολόγηση άλλων 42 επενδυτικών σχεδίων. Αξίζει να σημειωθεί ότι από τους συνολικά 71 επενδυτικούς φακέλους που έχουν κατατεθεί στη Γενική Γραμματεία Βιομηχανίας, μόλις 4 έχουν απορριφθεί, κάτι που, σύμφωνα με αρμόδια στελέχη, δείχνει την αρτιότητα των επενδυτικών σχεδίων που υποβάλλονται.

Όπως προαναφέρθηκε, οι άδειες που έχουν ήδη δημοσιευτεί στο ΦΕΚ ανέρχονται στις 14. Συγκεκριμένα, με βάση τα στοιχεία της Γενικής Γραμματείας Βιομηχανίας, άδειες έχουν λάβει οι εξής:

Οι 14 δημοσιευθείσες

1. Aegean Pharmaceutical Cannabis Production ΙΚΕ στον Δήμο Σπάρτης, έκταση 100.647 τετραγωνικά μέτρα (τ.μ.) με επένδυση που προσδιορίζεται από την εταιρεία σε 2,3 εκατ. ευρώ και 21 εργαζόμενους.

2. Cannatec Greece A.E. στον Δήμο Παιονίας του Νομού Κιλκίς, έκταση 40.237 τ.μ., με εκτιμώμενο ύψος επένδυσης 10 εκατ. ευρώ και 64 εργαζόμενους κατ’ εκτίμηση της εταιρείας.

3. ΠΕΝΤΕ Α.Ε. στη Χαλκιδική, έκταση 35.438 τ.μ., με εκτιμώμενο ύψος επένδυσης 40 εκατ. ευρώ και 200 εργαζόμενους.

4. WCM Cannamedica Α.Ε, στον Δήμο Ωρωπού, έκταση 17.293 τ.μ., με εκτιμώμενη επένδυση 2.663.000 ευρώ και 32 εργαζόμενους.

5. Pharma Essenza Cannabis - Εταιρεία Φαρμακευτικής Κάνναβης A.Ε., με εκτιμώμενο ύψος επένδυσης 8 εκατ. ευρώ. Ο αριθμός των εργαζομένων ανέρχεται σε 60. Εγκατάσταση στον Δήμο Ανδραβίδας του Νομού Ηλείας σε έκταση 85.331 τ.μ.

6. Τικούν Όλαμ Ελλάδος ΑΕ στη Βιομηχανική Ζώνη στα Εξαμίλια του Δήμου Κορινθίας, έκταση 40.237 τ.μ., με εκτιμώμενη επένδυση 9 εκατ. ευρώ και 38 εργαζόμενους.

7. Biomecan, που εδρεύει στη Λάρισα, έκταση 10.729 τ.μ., με εκτιμώμενη επένδυση 9,5 εκατ. ευρώ και εκτιμώμενο αριθμό εργαζομένων 51.

8. Bioprocan AE, που εδρεύει στην Κόρινθο, έκταση 46.558 τ.μ., με εκτιμώμενη επένδυση 12,5 εκατ. ευρώ και 66 εργαζόμενους.

9. Hexo Med A.E., με έδρα στη ΒΙΠΕ Λάρισας, έκταση 67.000 τ.μ., εκτιμώμενη επένδυση 40 εκατ. ευρώ και 220 εργαζόμενους.

10. Greencann Μονοπρόσωπη ΙΚΕ, που εδρεύει στην Πρέβεζα, σε έκταση 41.846 τ.μ., με επένδυση κατά την εκτίμηση του επενδυτή 10,1 εκατ. ευρώ και 38 εργαζόμενους.

11. Grren Leaf Medical Μονοπρόσωπη ΙΚΕ στις Μάνδρες Κιλκίς, έκταση 38.203 τ.μ., με ύψος επένδυσης 5,2 εκατ. ευρώ και 30 εργαζόμενους.

12. K B Energy ΕΠΕ στον Δήμο Μεσολογγίου, έκταση 16.088 τ.μ., με ύψος επένδυσης 7 εκατ. και 30 εργαζόμενους.

13. Ninety Nine Per Cent Development A.E. με έδρα στην Πάτρα, έκταση 42.611 τ.μ., με εκτιμώμενη επένδυση 8.437.468 ευρώ και 108 εργαζόμενους.

14. Hellascann A.E. που εδρεύει στη Θήβα, σε έκταση 59.692 τ.μ., με ύψος επένδυσης 15 εκατ. και 109 εργαζόμενους.